ठेका नगर निगम से और वाहनों से अवैध वसूली कर रहे साडा की रोड पर
एक्सपर्ट व्यू: ननि और वसूली करने वालों पर हो सकती है एफआईआर
रेत और भूसा मंडियों में वसूली के ठेके की आड़ में नगर निगम का ठेकेदार साडा की रोड पर निकलने वाले वाहनों से गुंडागर्दी की दम पर अवैध वसूली कर रहा है। 30 से 60 रुपए की पर्ची थमाकर बाहर के ट्रक चालकों से 100-150 रुपए तक की वसूली की जा रही है। गोल पहाड़िया से मोतीझील के बीच साडा बायपास की 10 किलोमीटर लंबी सड़क पर तीन प्वाइंट पर वसूली का धंधा चल रहा है। आगरा और इंदौर आने-जाने वाले वाहन शहर में एंट्री लेकर यहां से निकलते हैं। यहां नगर निगम की बाजार वसूली की पर्ची की आड़ में गुप्तेश्वर मंदिर के पास बरा तिराहे पर वसूली होती है। पुलिस भी मोतीझील और गोल पहाड़िया तिराहे पर रात से सुबह तक भारी वाहनों से अवैध वसूली करती है। इस सड़क से रोजाना 2 हजार से ज्यादा वाहन गुजरते हैं, जिनसे एक से डेढ़ लाख रुपए तक की वसूली हो रही है।
ड्राइवरों को दी गई पर्ची जिसमें 30 काटकर 60 रुपए कर दिए।
सरकार ने शहरी क्षेत्र में चुंगी-टोल नाके खत्म कर दिए हैं। नगर निगम को सिर्फ बाजारों में ठेले आदि से वसूली के अधिकार हैं। शहर में प्रवेश करने वाले भारी वाहनों से इन रसीदों के आधार पर वसूली की जा रही है तो वसूली करने वालों के अलावा नगर निगम के उन अफसरों के खिलाफ अवैध वसूली का मामला दर्ज कराया जा सकता है जिन्होंने इन्हें रसीद जारी की हैं। - अवधेश तोमर, एडवोकेट
बड़ा सवाल
सड़क की हालत खराब फिर वसूली क्यों
निगम शहर के एंट्रेंस पर चुंगी नाके लगाकर वाहनों से शुल्क वसूल करता था। 1 मई 1976 को राज्य सरकार ने नाके बंद करा दिए थे। अार्थिक हानि की भरपाई के लिए राज्य सरकार हर माह चुंगी क्षतिपूर्ति राशि देती है। ग्वालियर निगम को लगभग 7 करोड़ प्रतिमाह मिलते हैं। लेकिन ठेकेदार फिर से वसूली कर रहे हैं। साडा ने खस्ताहाल इस रोड के मेंटेनेंस के लिए टोल प्लाजा की स्वीकृति मांगी है। इसकी कमाई से ही सड़क निर्माण कराएंगे।
बरा तिराहा पर खुद को निगम के ठेकेदार का कर्मचारी बताकर ट्रक से अवैध वसूली करता युवक।
मोतीझील और गोल पहाड़िया पर पुलिस की वसूली: इस सड़क से वाहन मोतीझील रेलवे क्रॉसिंग से निकलते हैं। इस प्वॉइंट पर रात में पुलिस कर्मचारियों की वसूली शुरू हो जाती है। यहां हर ट्रक व दूसरे भारी वाहनों से 50 से 100 रुपए तक की वसूली होती है।
बरा तिराहा : बरा डिवाइडर के पास चाय की दुकान पर कुछ लड़के रेत, गिट्टी, भूसा के अलावा दूसरे सामान ले जाने वाले वाहनों से वसूली ननि की पर्ची से वसूली करते हैं। जो ड्राइवर पर्ची लेते हैं, उनसे 30 रु. की पर्ची पर 100 रु. लिए जाते हैं। पर्ची नहीं लेने पर रुपए लेकर छोड़ दिया जाता है।
सड़क से गुजरने के लिए ऐसे देनी पड़ती है वसूली
सुबह तो मेरी 30 रुपए की रसीद काटकर 10 रुपए ज्यादा ले लिए। अब दूसरी बार आने पर हर चक्कर पर 10 रुपए लिए जा रहे हैं। जबकि रसीद 24 घंटे के लिए काटी जाती है। -संदीप, ड्राइवर मेटाडोर
बरा तिराहे पर कुछ लड़के बैठकर रसीद काटते हैं। जब पूछो तो बताते हैं नगर निगम की रसीद है। लेकिन रसीद के बाद 10-20 रुपए लेते हैं। पैसे नहीं देने पर गुंडागर्दी शुरू हो जाती है। -राजेश, ड्राइवर ट्रैक्टर
मैं जबलपुर से आगरा माल लेकर जा रहा हूं। तिराहे पर कुछ लड़कों ने रोककर रसीद काटने की बात कही, नगर निगम की रसीद देखकर मैंने मना किया तो गलत बोलने लगे। फिर मुझसे 100 रुपए ले लिए और 30 रुपए काटकर 60 रुपए लिखकर रसीद दे दी। -संतोष सिंह, ड्राइवर ट्रोला
वसूली की जानकारी नहीं
बरा तिराहे पर कौन किस प्रकार की वसूली कर रहा है। इसकी मुझे कोई जानकारी नहीं है। मैं यह भी नहीं बता सकता कि उनको वहां खड़े होकर वसूली का अधिकार है या नहीं? कल इस मामले को दिखवाऊंगा। -शैलेष अवस्थी, सहायक आयुक्त/राजस्व
साडा क्षेत्र में ऐसी किसी वसूली की जानकारी मुझे नहीं है। वह साडा का क्षेत्र है। यदि ऐसा हो रहा है तो कल ही इस मामले में वसूली करने वालों पर कार्रवाई की जाएगी। -राकेश जादौन, अध्यक्ष/साडा
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva